**Veľkostatok Tomáša Baťu v Bojniciach 1926 – 1949**

**Opis na úrovni archívneho fondu**

|  |  |  |  |
| --- | --- | --- | --- |
| **kód** | **názov kódu v AJ** | **obsah** | **Názov kódu v SJ** |
| 3.1.1. | Reference kode | SK\_1550\_7604 | Referenčný kód |
| 3.1.2. | Title | Veľkostatok Tomáša Baťu v Bojniciach | Názov jednotky opisu |
| 3.1.3. | Date(s) | 1926 – 1949 | Časový rozsah |
| 3.1.4. | Level of desription | archívny fond | Úroveň opisu |
| 3.1.5. | Extent and medium of the unit o description (quantity, bulk, or size) | 6,20 bm (61 fasciklov, 24 máp a plánov) | Rozsah a nosič jednotky opisu (množstvo, rozsah alebo veľkosť) |
| 3.2.1. | Name of creator(s) | Baťa, slovenská účastinná spoločnosť, správa veľkostatku v Bojniciach (neskôr pod národnou správou)Pálfiovský veľkostatok v Bojniciach | Názov pôvodcu |
| 3.2.2. | Administrative history | Firma Baťa, akciová spoločnosť v Zlíne odkúpila veľkostatok v Bojniciach pozostávajúci z Bojnického zámku, hospodárskych budov, kúpeľov, lesov, živého a mŕtveho inventára na základe kúpnopredajnej zmluvy z 25. 2. 1939 od Jána Pálffyho a jeho spoločníkov (firma „Humus“, poľnohospodárska účastinná spoločnosť v Bratislave, Andor Pálffy, veľkostatkár v Ohradách, Ján Nepomuk Pálffy, veľkostatkár v Březnici (okres Příbram, Česko), Ing. Dr. Karol Pálffy, veľkostatkár v Merklíne (okres Plzeň-juh, Česko) a Dr. Móric Katona, advokát v Dunajskej Strede). Firma Baťa prevzala aj patronátne záväzky. Od roku 1925 do roku 1940 bol správcom veľkostatku a riaditeľom kúpeľov splnomocnený zástupca dedičov Jána Pálffyho Koloman Bartelt. Na základe kúpnopredajnej zmluvy z 9. októbra (ratifikovaná firmou Baťa, a. s. v Zlíne) – 17. októbra 1940 (ratifikovaná firmou Baťa, slovenská účastinná spoločnosť v Batizovciach) odpredala firmu Baťa, a. s. v Zlíne firme Baťa, slovenskej účastinnej spoločnosti v Batizovciach všetky vlastnícke podiely z bojnického veľkostatku nadobudnuté od uvedených dedičov a od ostatných vlastníkov podielov. Predsedom správnej rady firmy Baťa, slovenská účastinná spoločnosť sa stal minister a predseda Najvyššieho súdu Dr. Martin Mičura. Rodina Baťovcov si bola vedomá toho, že okrem sociálnych záruk a dobrých pracovných podmienok majú Bojnice pre svoje rekreačné využitie a výhodnú klimatickú polohu osobitý význam pre spokojnosť zamestnancov. Pre 20 000 svojich zamestnancov vytvoril T. Baťa podmienky rekreácie v podobe kvalitnej kúpeľnej liečby. Vedúcim podniku Baťa bol Ondrej Hausknotz, zamestnancov bolo 1 526. Kúpou Bojníc Baťovci upevňovali svoje postavenie v širšom regióne, kde vznikalo nové moderné mesto Baťovany (dnes Šimonovany, časť mesta Partizánske) s obuvníckym závodom. Neďaleký bojnický veľkostatok s veľkou výmerou lesov, ornou pôdou a liečivými kúpeľmi sa stal pre rozrastajúci sa priemyselný kombinát vítanou materiálnou a surovinovou základňou (získavanie veľkého množstva dreva na výrobu drevených kopýt pre výrobu a spracovanie topánok). Baťovci od začiatku zveľadili kúpele, predávala sa tu guľatina, racionálne sa ťažilo drevo. Diplomovaní horári sa starali aj obnovu lesa. Mali niekoľko veľkostatkov, na Ukrniskách bola živočíšna a rastlinná výroba aj na komerčnej báze. Bojnice získali vďaka Baťovcom štatút liečivých kúpeľov. V sýpke v Necpaloch zriadili stolársku dielňu, ktorú neskôr preniesli do Pravenca. Samotný zámok slúžil ako administratívna budova, najskôr tu sídlila správa panstva. Boli tam ubytovne pre kúpeľných hostí, sklady liečivého bahna, ktoré sa predávalo, kuchyňa a internát Baťovej školy práce. Časť slúžila ako múzeum. Zámok využívali Baťovci aj na komerčné účely, už v 40. rokoch 20. storočia sa tu organizovali sobáše. V roku 1942 bolo výmerom Okresného úradu v Topoľčanoch č. 7507/1942 povolené na žiadosť firmy Baťa, slovenskej účastinnej spoločnosti v Batizovciach premiestnenie sídla hlavného firemného závodu z Batizoviec do Šimonovian (Baťovian).Dňa 2. mája 1945 bol Zlín oslobodený Červenou armádou od nacistickej okupácie. Už 7. mája 1945 boli prepustení dovtedajší riaditelia Baťovho podniku a bolo dosadené nové vedenie podniku. Na podnik Baťa, a. s. v Zlíne bola uvalená národná správa podľa dekrétov prezidenta republiky *O neplatnosti* *niektorých majetkovoprávnych rokovaní z doby neslobody* a *O národnej správe majetkových* *hodnôt Nemcov, Maďarov, zradcov a kolaborantov a niektorých organizácií a ústavov.* Mimoriadna národná správa v Baťa, a. s. bola zriadená 6. júna 1945 na základe rozhodnutia ministra priemyslu Bohumila Laušmana. Riadna národná správa bola zriadená 8. januára 1946, keď boli národnými správcami ustanovení JUDr. I. Holý, Ing. Jaroslav Nehyba a štábny kapitán Jozef Trojan. Vydaním dekrétu č. 100/1945 Zb. (Dekret presidenta republiky o znárodnění dolů a některých průmyslových podniků) z 24. októbra 1945 bol koncern Baťa znárodnený. Znárodnenie bolo realizované vyhláškou ministerstva priemyslu č. 442/1946 Zb., ktorou bol znárodnený všetok majetok firmy Baťa, vyhláškou ministerstva priemyslu č. 625/1946 Zb., ktorou boli znárodnené slovenské bane a Baťovany a vyhláškou ministerstva priemyslu č. 49/1946, ktorou bola znárodnená celá firma Baťa, a. s. Zlín. Podnik bol teda znárodnený 27. októbra 1945 a od 1. januára 1949 fungoval ako Svit, národný podnik. Firma Baťa v Bojniciach oficiálne existovala do roku 1945, ale pôsobila tu o tri roky dlhšie – pod ministerstvo kultúry prešiel zámok po veľkom požiari v roku 1950. V roku 1946 bol podnik Baťa, slovenská účastinná spoločnosť v Baťovanoch (Šimonovanoch) po znárodnení začlenený do majetkovej podstaty firmy Baťa, n. p. Baťovany. V roku 1949 bol pozmenený názov podniku Baťa, n. p. Baťovany na Závody 29. augusta, n. p. v Partizánskom. Napokon bola majetková podstata dňa 1. januára 1950 odovzdaná delimitačným konaním takto: lesné hospodárstvo bolo odovzdané Československým štátnym lesom, n. p., kúpele Československým štátnym kúpeľom, n. p. a Bojnický zámok s príslušenstvom Krajskému národnému výboru v Nitre. | Dejiny správy pôvodcu |
| 3.2.3. | Archival history | Archívny fond Veľkostatok Tomáša Baťu v Bojniciach nadväzuje a korešponduje s archívnym fondom Veľkostatok rodiny Pálfi v Bojniciach (1390) 1614 – 1949. Registratúry učtárne a lesného úradu Veľkostatku rodiny Pálfi v Bojniciach, právneho predchodcu veľkostatku Tomáša Baťu v Bojniciach, boli uložené na Bojnickom zámku, avšak najväčšia časť písomností sem bola premiestnená v roku 1924 z Bratislavy, po zrušení ústrednej správy Pálfiho majetkov. V roku 1939 po odkúpení prešlo vlastníctvo Bojnického zámku a veľkostatku na firmu Baťa, slovenská účastinná spoločnosť, správa veľkostatku Bojnice. Táto v záujme uvoľnenia priestorov, v ktorých boli provizórne uložené písomnosti veľkostatku v Bojniciach, a tiež z dôvodu ochrany vzácneho spisového materiálu, poverila v roku 1942 usporiadaním a uložením písomností Ing. Karla Bána, najstaršieho zamestnanca bojnického veľkostatku. Práce na usporiadaní boli ukončené v máji roku 1950. Časť písomností, vzniknutých počas správy veľkostatku firmou Baťa, slovenská účastinná spoločnosť, prevzala v roku 1946 firma Baťa, n. p. Baťovany, od roku 1949 s pozmeneným názvom Závody 29. augusta, n. p. v Partizánskom. Fond usporiadal a sprístupnil inventárnym súpisom Juraj Novotný, vedúci podnikového archívu ZDA, n. p. v Partizánskom dňa 31. 8. 1964.  | Dejiny archívneho fondu |
| 3.2.4. | Immediate source of acquisition or transfer | Archívny materiál z činnosti správy veľkostatku Tomáša Baťu v Bojniciach a jeho právnych predchodcov prevzal predchodca Štátneho archívu v Nitre v roku 1970 pod prírastkovým číslom 461 dňa 15. novembra 1970 od ZDA, n. p. v Partizánskom. | Spôsoby získavania archívnych prírastkov |
| 3.3.1. | Scope and contents | Písomnosti v archívnom fonde dokumentujú vlastnícke pomery vlastníkov panstva v Bojniciach, hospodárenie na veľkostatku, rozpočty pre rôzne oblasti hospodárenia. Vo vecnej skupine I. je potrebné vyzdvihnúť koncesiu na liečivé bahno vydanú Okresným úradom v Prievidzi z roku 1926 pre Správu bojnických kúpeľov v Bojniciach, rozhodnutie Štátneho pozemkového úradu v Prahe o zabranom majetku dedičom Jána Pálfiho z roku 1931 a jeho dodatok z roku 1932, koncesie na hostinskú a výčapnícku živnosť Ondrejovi Pálffymu z roku 1937, dokumenty o vodnom diele v Bojniciach z roku 1938, pozostalostné spisy po Karolíne Karátsonyiovej, rod. Andrássyovej a Alici Bolzovej, rod. Pálffyovej z rokov 1937 a 1938, uznesenie Okresného súdu v Bratislave z roku 1941 o prevode vlastníctva majetku Karolíny Karátsonyiovej, rod. Andrássyovej a Etelky Odelscalchiovej, rod. Andrássyovej na firmu Baťa, slovenskú účastinnú spoločnosť v Batizovciach na základe kúpnych zmlúv, výkaz patronátnych bremien z roku 1939, výkaz nehnuteľností bojnického veľkostatku z roku 1939, kúpnu zmluvu medzi podnikom Baťa, a. s. v Zlíne a firmou Baťa, slovenská účastinná spoločnosť v Batizovciach z roku 1940, poisťovacie zmluvy továrenských objektov z rokov 1942 – 1946, finančný rozpočet na budovanie kúpeľov z roku 1942, výkaz plôch nehnuteľností k 31. 8. 1943, korešpondenciu medzi Závodmi 29. augusta, n. p. v Partizánskom, Krajským národným výborom v Nitre, referátom IV, Povereníctvom ľahkého priemyslu v Bratislave, Krajským nitrianskym múzeom v Bojniciach, Mestským národným výborom v Bojniciach a Ľudovým súdom v Prievidzi o odčlenení Bojnického zámku z rokov 1949 – 1953. Vecná skupina II. obsahuje zoznamy zamestnancov veľkostatku (okrem lesníckych) z roku 1939, kolektívne zmluvy z roku 1941, žiadosti o prácu z rokov 1942 a 1947, ale aj dokumenty o úrazovosti zamestnancov z roku 1947. Do skupiny III. sú zaradené všetky písomnosti účtovnej povahy, teda napr. kontá réžií, kontá ročníkové, účty tovaru, osobné kontá z rokov 1945 – 1947, mzdové kontá z rokov 1945 – 1948, štatistika mzdová a rôznych výplat, týždenné inventúry a pod. Cenný je v tejto skupine inventár predmetov zámku, kúpeľov, účtovníctva a záhradníctva z roku 1939, zaujímavé sú tiež nájomné zmluvy z rokov 1943 – 1948. Významná je technická dokumentácia skupiny IV. z rokov 1940 – 1946, v ktorej sa nachádzajú: plány (matrice) kúpeľov, vrstevnicový plán jazera, starých kúpeľov, penziónu, prístavby kúpeľov, obytnej kolónie, ďalej výškový plán, plán starých termálnych kúpeľov a ich okolia a situačné mapy uhličitých liečivých kúpeľov v Bojniciach.Fond obsahuje 61 fasciklov spisov z rokov 1926 – 1949 a 24 máp a plánov. | Obsah a rozsah archívneho fondu |
| 3.3.2. | Appraisal, destruction and scheduling information | Vyraďovacie konanie uskutočnil Juraj Novotný, vedúci podnikového archívu Závodov 29. augusta, n. p. v Partizánskom. | Vyraďovanie a hodnotenie  |
| 3.3.3. | Accruals | Neočakávajú sa. | Možné prírastky |
| 3.3.4. | System of arrangement | Archívny fond je usporiadaný a sprístupnený inventárnym súpisom v štruktúre:1. Vedenie a správa podniku,
2. Zamestnanci,
3. Účtovníctvo a výkazy,
4. Technická dokumentácia.

 Pri spisovom materiáli v skupinách I – III. je jednotkou usporiadania jeden ročník spisov podľa druhu písomností (výkaz, zoznam, výmer, rozpočet, osobné karty, účtovné kontá či zmluvy), pri technickej dokumentácii v skupine IV. tvoria mapy a plány spolu jednu inventárnu jednotku. | Spôsob usporiadania |
| 3.4.1. | Conditions governing acces | Skupiny I. a III. obsahujú rozhodnutia súdov a kúpnopredajné zmluvy a osobné spisy zamestnancov z rokov 1931 – 1947 s osobnými údajmi, pri týchto spisoch je štúdium obmedzené zákonom č. 18/2018 Z. z. o ochrane osobných údajov a zákonom č. 395/2002 Z. z. o archívoch a registratúrach, spisy budú prístupné od rokov 2021 – 2037 (v závislosti od doby vzniku záznamov). | Podmienky prístupu |
| 3.4.2. | Conditions governing reproduction | Archívne dokumenty možno reprodukovať so súhlasom archívu podľa podmienok uvedených v jeho bádateľskom poriadku a v súlade s internými predpismi MV SR. | Podmienky vyhotovovania reprodukcií |
| 3.4.3. | Language /scripts of material | český, slovenský | Jazyk/písmo archívnych dokumentov |
| 3.4.4. | Physical characteristics and technical requirements | Štátny archív v Nitre prevzal písomnosti Veľkostatku Tomáša Baťu v Bojniciach z účtovného archívu Závodov 29. augusta, n. p. v Partizánskom v nevyhovujúcom stave. | Fyzický stav a technické požiadavky |
| 3.4.5. | Finding aids | Závody 29. augusta, národný podnik v Partizánskom, podnikový archív, Juraj Novotný. Baťa slovenská účastinná spoločnosť, správa veľkostatku Bojnice 1926 – 1949. Inventárny súpis, 1964, evid. č. 406, 12 s. | Vyhľadávacie pomôcky |
| 3.5.1. | Existence and location of originals | Ministerstvo vnútra SR, Štátny archív v Nitre, Novozámocká 273, 951 12 Ivanka pri Nitre | Existencia a umiestnenie originálov |
| 3.5.2. | Existence and location of copies | Informácie nie sú známe. | Existencia a umiestnenie kópií |
| 3.5.3. | Related units of description | Veľkostatok rodiny Pálfi v Bojniciach (1390) 1614 – 1949 (skupina XXXIX (napr. kúpnopredajné zmluvy)Baťa-Baťovany, n. p. v Baťovanoch 1946 – 1950Závody 29. augusta, n. p. v Partizánskom (1934) 1949 – 1988 (predchodcovia, medzi nimi aj písomnosti firmy Baťa, slovenská účastinná spoločnosť v Šimonovanoch)V archívnom fonde Veľkostatok rodiny Pálfi v Bojniciach (1390) 1614 – 1949, ktorého pôvodcom je Pálfiovské panstvo v Bojniciach, sa nachádzajú písomnosti registratúry učtárne bojnického panstva v Bojniciach, registratúry lesného úradu panstva v Bojniciach, spisy správy bojnických kúpeľov, spisy kancelárie ústrednej správy Pálffyho majetkov v Bratislave. Rozhodnutia súdov a úradov štátnej správy o pozemkovoknižných prevodoch, prevodoch majetkovej podstaty a delimitačnom konaní o odčlenení Bojnického zámku a a jeho príslušenstva sa nachádzajú aj medzi písomnosťami týchto súdov a úradov, teda napr. Okresného súdu v Bratislave, Ľudového súdu v Prievidzi, Okresného súdu v Partizánskom či Krajského národného výboru v Nitre, referátu IV. | Súvisiace jednotky opisu |
| 3.5.4. | Publikation note | Watzka, J. – Zemene, R. Štátny archív v Bratislave, pobočka v Nitre – Sprievodca po archívnych fondoch III. Bratislava : Slovenská archívna správa, 1966, s 158-159.Letková, Alexandra. Jan Antonín Baťa – osud veľkopodnikateľa v povojnovom Československu. In: Historický časopis, [online]. č. 3, 65, 2017 [cit. 2021-02-16]. s. 477-479. URL: www.historickycasopis.sk/pdf/historickycasopis32017/letkova-jan-antonin-bata-osud-velkopodnikatela-v-povojnovom-ceskoslovensku.pdf+&cd=1&hl=sk&ct=clnk&gl=sk. Spis o archívnom fonde Veľkostatok rodiny Pálfi v Bojniciach (1390) 1614 – 1949, úvod vyhotovený PhDr. Mariánom Zemenem dňa 15. 10. 1965. | Informácie o publikovaní |
| 3.6.1. | Note | --- | Poznámka |
| 3.7.1. | Archivist´s note | Mgr. Edina Turanová | Informácia o spracovateľovi a spracovaní |
| 3.7.2. | Rules or conventions | Opis bol vyhotovený podľa ISAD(G): General International Standard Archival Description, Second Edition. | Pravidlá alebo zásady |
| 3.7.3. | Date(s) of descriptions | 19.02.2021 | Dátum vyhotovenia opisu |